ანტონენ არტო

ანტუან მარი ჟოზეფ პოლ არტო (ფრანგ. Antoine Marie Joseph Paul Artaud; დ. 4 ეკენია, 1896, მარსელი, საფრანგეთი — ღ. 4 მელახი, 1948, ივრი-სურ-სენა, საფრანგეთი), უმოსო შინელი რე მუჭოთ ანტონენ არტო — ფრანგი პოეტი, ჭარუ, დრამატურგი, ესეისტი, არტისტი დო თეატრალური რეჟისორი, ევროპული ავანგარდიზმიშ ართ-ართი უდიდაში ფიგურა. დარსხუ თეატრალური კონცეპტუალიზაციაშ ართ-ართი ფორმა - "კონწარი თეატრი" (ფრანგ. Théâtre cruel) , ნამუქჷთ დიდი გოლინა იღვენუ მაეჩა ოშწანურაშ თეატრიშა. არტოშ სიურრეალისტური, ტრანსგრესიული ნახანდეფი ეთმოჭარუნს ანტიკური კულტურეფიშ კოსმოლოგიას, ფილოსოფიას, ოკულტისტურ-მისტიკურ თემეფს დო შხვა. არტოშ არძაშე უმოსო შანულამი ნახანდი რე თეატრი დო თიში ნაჟირალი, ნამუთ ესეეფიშ კათელი რე დო ნამუთ იკათუანს არტოშ არძა შინელი თეატრალურ ნახანდის, თაშნეშე კონწარი თეატრიშ მანიფესტის.

დებადჷ მარსელს. ბაღანობაშე მენტალურო ქიდელახჷ. ჸათეშ გეშათ ართი პერიოდის ფსიქიატრიულს ხოლო ჯანუდჷ. ჭარალუათ ორდოიანი წანეფიშე დეინტერესჷ. დუდშე სიურრეალისტეფს ოკათუდჷ მარა უკულ თინეფიშე დისტანცირებულქ იჸუ. 1930-იან წანეფიშე შარალენდჷ მექსიკას, ირლანდიას. ღურუ კიბოთ 1948 წანაშ 4 მელახის, 51 წანერქ. დასაფულებური რე მარსელიშ სენ-პერიშ სასაფლას.

რესურსეფი ინტერნეტის
 ანტონენ არტო ენციკლოპედია ბრიტანიკას
 ანტონენ არტოშ ციტატეფი

კატეგორია:ფრანგეფი
კატეგორია:ფრანგი ჭარუეფი
კატეგორია:ფრანგი დრამატურგეფი
კატეგორია:ფრანგი პოეტეფი